Offentliggørelse af en ansøgning om registrering af en betegnelse i henhold til artikel 50, stk. 2, litra a), i Europa-Parlamentets og Rådets forordning (EU) nr. 1151/2012 om kvalitetsordninger for landbrugsprodukter og fødevarer

(2022/C 278/10)

Denne offentliggørelse giver ret til at gøre indsigelse mod ansøgningen, jf. artikel 51 i Europa-Parlamentets og Rådets forordning (EU) nr. 1151/2012 (1), senest tre måneder efter datoen for offentliggørelsen af denne meddelelse.

ENHEDSDOKUMENT

»SAMOBORSKA ČEŠNJOVKA/SAMOBORSKA ČEŠNOFKA«

EU-nr.: PGI-HR-02790 –– 23.7.2021

BOB ( ) BGB (X)

1. Betegnelse(r) [på BOB eller BGB]

»Samoborska češnjovka/Samoborska češnofka«

2. Medlemsstat eller tredjeland

Republikken Kroatien

3. Beskrivelse af landbrugsproduktet eller fødevaren

3.1. Produkttype [jf. bilag XI]

Kategori 1.2. Kødprodukter (opvarmet, saltet, røget m.m.)

3.2. Beskrivelse af produktet med betegnelsen i punkt 1

»Samoborska češnjovka/Samoborska češnofka« er en røget pølse, der skal tilberedes, og som er fremstillet af hakket svinekød, oksekød og/eller kalvekød samt svinefedt og tilsat et udkog af frisk hvidløg og tør hvidvin. Pølsen er tilsat malet sort peber, malet sød paprika, knust stærk paprika eller sursyltet stærk pepperoni samt kogsalt og nitritsalt. Fyldet stoppes ind i en naturlig svinetarm, hvorefter pølsen formes til to og varmrøges.

Efter røgningen har »Samoborska češnjovka/Samoborska češnofka« (det færdige produkt) en karakteristisk lys til mørk rødbrun farve på overfladen. I tværsnit er kødet svagt lyserødt med synlige fedtstykker. I tværsnit er fyldet ensartet og kompakt og klæber sig til tarmen. Teksturen er blødere efter røgning og afkøling.

Kemiske parametre:

Den samlede mængde kødprotein i det færdige produkt udgør mindst 16 %.

Fedtindholdet i det færdige produkt er højst 30 %.

Vægten af det færdige produkt er 250-300 g pr. par afkølede pølser.

»Samoborska češnjovka/Samoborska češnofka« spises kogt, i gryderetter eller stegt. Når pølsen er klar til at blive spist, har den en elastisk tekstur og er fast og saftig med bid. Den har en smag af kogt svinekød og er let krydret med en mild, afrundet aroma af røg, hvidløg og vin.

3.3. Foder (kun for animalske produkter) og råvarer (kun for forarbejdede produkter)

Ca. 55-60 % af de råvarer, der anvendes til fremstilling af »Samoborska češnjovka/Samoborska češnofka«, består af afpuds fra svinekød med 20-25 % synligt fedt og 20-25 % svinebov uden forben med højst 5 % synligt fedt.

Yderligere 10-15 % består af oksekød og/eller kalvekød af hals, bov uden forben og lår uden skank og/eller afpuds fra oksekød og/eller kalvekød med op til 5 % synligt fedt.

Der tilsættes svinefedt, som udgør op til 10 % af råvarerne. Der kan være tale om fast fedt fra svinets hals og/eller ryg og/eller halvfast fedt fra svinets lår.

»Samoborska češnjovka/Samoborska češnofka« tilsættes også et udkog, der udgør 2-4 %, og som består af frisk hvidløg og tør hvidvin (frisk, renset og knust hvidløg kogt i tør hvidvin og vand med et forhold mellem hvidløg, hvidvin og vand på 1:1:1). De sidste ingredienser, der tilsættes, er malet sort peber (0,1-0,3 %), malet sød paprika (0,25-0,5 %), knust stærk paprika (0,1-0,2 %) eller sursyltet stærk pepperoni (0,2-0,5 %), kogsalt (1 %) og nitritsalt (1 %). Det er forbudt at bruge sukker.

»Samoborska češnjovka/Samoborska češnofka« stoppes ind i en naturlig svinetarm med en kaliber på 32-34 mm.

3.4. Specifikke etaper af produktionen, som skal finde sted i det afgrænsede geografiske område

Alle etaper af fremstillingen af »Samoborska češnjovka/Samoborska češnofka«, dvs. tilberedning af ingredienserne og fyldet, stopning af fyldet ind i tarmen, stabilisering og rødfarvning af fyldet, røgning og afkøling, skal finde sted i det geografiske område, der er defineret i punkt 4.

3.5. Særlige regler for udskæring, rivning eller emballering osv. af det produkt, som betegnelsen henviser til

—

3.6. Særlige regler for mærkning af det produkt, som betegnelsen henviser til

Hvis »Samoborska češnjovka/Samoborska češnofka« afsættes på detailmarkedet uden emballage, skal hvert par pølser mærkes.

Hvis »Samoborska češnjovka/Samoborska češnofka« er bestemt til virksomheder, hvor den tilberedes til den endelige forbrugers konsum, er det ikke nødvendigt at mærke hvert par enkeltvis. Der skal i stedet anbringes en etiket på den ydre emballage med angivelse af antallet af par i emballagen sammen med de foreskrevne oplysninger.

4. Kort angivelse af det geografiske områdes afgrænsning

»Samoborska češnjovka«/»Samoborska češnofka« fremstilles inden for de administrative grænser for byen Samobor og de omkringliggende bebyggelser Beder, Bobovica, Braslovje, Bratelji, Bregana, Breganica, Budinjak, Bukovje Podvrško, Celine Samoborske, Cerje Samoborsko, Domaslovec, Drežnik Podokićki, Dubrava Samoborska, Falašćak, Farkaševec Samoborski, Galgovo, Gradna, Grdanjci, Hrastina Samoborska, Jarušje, Javorek, Kladje, Klake, Klokočevec Samoborski, Konšćica, Kotari, Kostanjevec Podvrški, Lug Samoborski, Mala Jazbina, Mala Rakovica, Mali Lipovec, Manja Vas, Medsave, Molvice, Noršić Selo, Novo Selo Žumberačko, Osredek Žumberački, Osunja, Otruševec, Pavučnjak, Petkov Breg, Podgrađe Podokićko, Podvrh, Poklek, Prekrižje Plešivičko, Rakov Potok, Rude, Samoborski Otok, Savršćak, Selce Žumberačko, Sječevac Slani Dol, Slapnica, Slavagora, Smerovišće, Stojdraga, Sveti Martin pod Okićem, Šimraki, Šipački Breg, Tisovac Žumberački, Velika Jazbina, Velika Rakovica, Veliki Lipovec, Višnjevec Podvrški, Vratnik Samoborski, Vrbovec Samoborski og Vrhovčak, der ligger i det nordvestlige Kroatien på de østlige skråninger af Samobor-bjergene, som er en del af Žumberak-bjergene, og hvor floden Gradna løber ind i floden Savas lavlandsområder.

5. Tilknytning til det geografiske område

Forbindelsen mellem »Samoborska češnjovka/Samoborska češnofka« og det geografiske område er baseret på det omdømme, som pølsen nyder takket være producenternes knowhow med hensyn til udvælgelse og forberedelse af ingredienserne og de forskellige faser af fremstillingsprocessen, hvilket forklarer produktets karakteristiske smag og aroma (udvælgelse af kødafpuds, tilberedning af udkoget af frisk hvidløg og vin, »splejsning« og forarbejdning af træ til røgning).

Der er en lang tradition blandt familierne i Samobor-regionen for at fremstille kødprodukter og pølser, navnlig »Samoborska češnjovka/Samoborska češnofka«, da alle husstande opdrættede svin og opbevarede og lagrede kød og pølser efter slagtningen. Tidligere dyrkede indbyggerne i den lavtliggende del af produktionsområdet for »Samoborska češnjovka/Samoborska češnofka« korn og foderafgrøder eller anlagde vinmarker eller frugtplantager på skråningerne, mens de mange græsgange var velegnede til opdræt af kvæg, svin og heste. Det er et velkendt vindyrkningsområde og vinproducerende område, så vin var en vigtig del af indbyggernes dagligdag og blev anvendt til fremstilling af pølser.

De første skriftlige optegnelser om »češnjovka/češnofka« [hvidløgspølse] stammer fra 1915 (Samobor narodni život i običaji [Folkeliv og skikke i Samobor], Milan Lang, Zagreb, 1915, s. 105), hvor Milan Lang skriver om produktets kvalitet og de råvarer og menneskelige færdigheder, der anvendes til at fremstille det, og kalder det »den fineste pølse«. Disse optegnelser viser, at fremstillingen af »Samoborska češnjovka/Samoborska češnofka« begyndte at udvikle sig i husstandene i landdistrikterne i slagtesæsonen for svin, hvor der kun blev anvendt lokale ingredienser såsom svinekød, vin og hvidløg, og hvor det ifølge Lang hovedsagelig var kvinder, der stod for fremstillingen af pølser.

»Samoborska češnjovka/Samoborska češnofka« blev efterhånden fremstillet af slagtere. Et digt af Zvonimir Tkalčić-Zvonček, en vagabond, men i øvrigt dygtig forfatter fra Samobor, der omhandler livet og arbejdet for slagterne fra Samobor, som gav ham mad, blev skrevet i anledning af karnevalet i 1934 og nævner også »češnofka« (Samoborska salamijada 20 godina [den 20. salamifestival i Samobor], Robert Škiljan (redaktør), Samobor, 2007, s. 16).

De særlige kendetegn ved »Samoborska češnjovka/Samoborska češnofka« skyldes en omhyggelig udvælgelse og tilberedning af de kvalitetsråvarer og -ingredienser, der anvendes til fremstillingen.

Det saftige bid, der kendetegner »Samoborska češnjovka/Samoborska češnofka« efter tilberedningen, skyldes det udvalgte afpuds fra svinekød, hvor fedt er indlejret i muskelvævet. Da kvaliteten af »Samoborska češnjovka/Samoborska češnofka« sikres ved standardiseret afpuds fra forskellige anatomiske dele, adskiller slagtermesteren ved udskæringen af slagtekroppen bestemte muskelgrupper fra forskellige anatomiske dele (ben, bov, hals og ryg). Derefter adskilles overskydende fedt fra afpudset ved en visuel vurdering. Forberedelsen og udvælgelsen af afpudset er en kombination af færdigheder og viden om, hvordan slagtekroppen skal opskæres, og om kødets kulinariske egenskaber og er resultatet af mange års erfaring. Kort fortalt er »Samoborska češnjovka/Samoborska češnofka« et produkt, hvis kvalitet er baseret på afpuds af høj kvalitet og ikke på magert, rent kød.

Et andet særligt kendetegn ved »Samoborska češnjovka/Samoborska češnofka«, der afhænger af slagtermesterens færdigheder, er »splejsning«. »Splejsning« er en proces, hvorved pølserne i hånden bindes i par ved hjælp af en lille træpind. Ved »splejsning« opnås en korrekt geometrisk form, gennem hvilken røgen passerer i ensartede koncentrationer langs produktets overflade, hvilket giver »Samoborska češnjovka/Samoborska češnofka« en ensartet farve. »Splejsning« kræver betydelig erfaring.

»Udkoget« af frisk hvidløg og tør hvidvin giver »Samoborska češnjovka/Samoborska češnofka« dens karakteristiske milde smag af hvidløg og vin. Slagtermestrene ved, hvordan frisk hvidløg skal smage og lugte. De ved, hvordan de blandt forskellige sorter skal udvælge de hvidløg, der anvendes til at tilberede udkoget.

Sursyltet varm pepperoni eller knust stærk paprika giver »Samoborska češnjovka/Samoborska češnofka« dens milde krydrede smag.

I stabiliseringsfasen er ingredienserne i fyldet mere komprimeret, hvilket giver »Samoborska češnjovka/Samoborska češnofka« dens afrundede smag.

»Samoborska češnjovkas/Samoborska češnofkas« typiske smag opstår under røgningen. Træet til røgning forberedes ved at udvælge sunde kævler, hvorfra barken fjernes. Der sættes ild i træet i et andet område end røgeriet. Efter rødningsfasen hænges pølserne op inde i røgeriet, og der anbringes et lag kul, som overdrysses med et lag savsmuld, under dem, og pølserne røges i overensstemmelse med kravene i varespecifikationen. »Samoborska češnjovka/Samoborska češnofka« får en lys til mørk rødbrun farve afhængigt af røgningens varighed og temperatur.

Betydningen af »Samoborska češnjovka/Samoborska češnofka« for det geografiske område, hvor den fremstilles, og det omdømme, den nyder, ses bedst i forbindelse med Samoborska češnofka-festivalen, som er blevet afholdt af byen Samobor som led i dens forårsmarked i de sidste 10 år (plakat — 10. Samoborska češnofka-festival). Festivalen har til formål at præsentere og fremme den traditionelle fremstillingsmetode for og originale opskrift på »Samoborska češnjovka/Samoborska češnofka«, sådan som det fremgår af flere artikler (det lokale nyhedsbrev Glasnik Samobora i Svete Nedelje af 2. april 2010 og 10. maj 2019).

Samobor og det omkringliggende område er et turistmål, hvor cateringvirksomhed spiller en vigtig rolle. »Samoborska češnjovka/Samoborska češnofka« har længe været en væsentlig del af det gastronomiske udbud i regionens restauranter, bjerghytter og familiebrug (Samoborska vinska cesta [Samobors vinrute] –– brochure fra Samobors vinrutesammenslutning, Samobor by, 2017, s. 26 og 33, og menu på restaurant Pivnica i Samobor) og ved forskellige traditionelle begivenheder såsom det berømte karneval i Samobor og salamifestivalen i Samobor.

En artikel offentliggjort i tidsskriftet Meso i 2009 med titlen »Samoborska salamijada« [Salamifestival i Samobor] omhandler traditionen med fremstilling af hvidløgspølse, salami og andre saltede kødprodukter i Samobor-området. Det omdømme, som »Samoborska češnjovka/Samoborska češnofka« nyder, og dens tilknytning til Samobor-området fremgår af følgende udtalelser: "Samobor er kendt vidt omkring for sine mange delikatesser, der gør den til et af de steder, der har flest kulinariske tilbud. »Muštarda«, »bermet’«, »kremšnita«, vildt, »Samoborska češnjovka«… har med rette status som »gastronomiske ikoner.« Magasinet Meso, Salamifestivalen i Samobor, bind XI, nr. 1, 2009, s. 2).

»Samoborska češnjovka/Samoborska češnofka« er en almindeligt anvendt ingrediens i traditionelle retter. Portalen Dobar život indeholder en opskrift på porrestuvning med hvidløgspølse, hvoraf det fremgår, at »Samoborska češnjovka/Samoborska češnofka« er et meget værdsat produkt (portalen Dobar život, 2015, Porrestuvning med hvidløgspølse).

I afsnittet på byen Samobors officielle websted om gastronomien i Samobor-området præsenteres »Samoborska češnjovka/Samoborska češnofka« som en af de mest iøjnefaldende gastronomiske specialiteter, og det nævnes, at det er »endnu et af vores regions produkter i verdensklasse, det, der har givet Samobor et godt omdømme i nu mere et århundrede og har gjort den til en stadig mere attraktiv turistdestination og gastronomisk destination«. Denne udtalelse viser tydeligt produktets omdømme og dets uløselige tilknytning til Samobor-regionen (webstedet for byen Samobor, gastronomi, Samobor-salami og -hvidløgspølse).

Henvisning til offentliggørelsen af varespecifikationen

https://poljoprivreda.gov.hr/UserDocsImages/dokumenti/hrana/proizvodi_u_postupku_zastite-zoi-zozp-zts/SPECIFIKACIJA_Samoborska_%C4%8De%C5%A1njovka_.pdf

(1) EUT L 343 af 14.12.2012, s. 1.